Date: 1444
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen vruntliken grot tovorende geschreven unde wess ik gudis vormak. Wetet, ersamen leven vrunde, dat ik umme etlike grove sache wyllen deme erwerdigen heren meyster to Lifflande nw in deme wynter toschreff, hoglichen biddende syne ewerdichet, my to gwnnende eyne swmme gudis in juwer stat to kopende unde herwart to skepende in sulcher matte, dat des den Russen nicht solde vorkopt werden. Des danche ik syne erwerdichet hogliken myt ganzen vlyte, dat he my gegwnnet hevet unde vorlovet 100 leste gudis, alzo by namen 80 leste roggen unde 20 leste an solte, honige unde andere ware in juwer stat to kopende unde herwart [to] skepen in maten, alzo ik syner erwerdichet togescreven hebbe etc. Nw darumme dat ik wnfordacht unde wnforsproken wesen wil, alzo dat ik den Russen meyne den roggen, honigh unde andere ware to vorkopende, so wil ik nw van dar den roggen, honigh edder andere ware, dar man de Nowegardisken mede spisen moge, nicht halen laten, sunder ik hebbe dar by 40 leste soltes, 3 offt 4 leste mer; dat solt let ik kopen unde strakes betalen, do de vlote to somer wt der Baye kwam, unde it is sunder der tydh aldar gelegen, unde hebbe dat rwm sodder gehuret, dar dat inne licht. Wolde gy wol don unde gwnnen my datsulwe solt wt, dar bidde ik jw vruntliken umme unde wil it gerne vorschulden wor ik kan, wente hadde ik it hir, so hadde ik jo van Godis genade husinge wngehuret. Wille gy ok nicht, so hebbe ik Fredrike gescreven, dat he my sende 20 leste dessulven soltes up datsulve loff, alzo my de erwerdige meyster gegwnnet hevet 20 leste an solte, honige unde andere ware, unde wat ik denne des soltes dar mer hebbe, dat sal he wedder vorkopen. Och hebbe ik Frederike gescreven umme 2 offt 3 leste weyten my to sendende, offt gy my dat wtgwnnen willen. Item, leven vrunde, my is ok to wetende worden, dat Frederik dar groten misdwnken hevet van etliken luden, umme des willen se meynen, dat he al part hebbe in de godere, de he my gesant hevet. Dat wet Got, dat we ene darane mysdenket, de deyt it eme to wnrekte, dat daar ik ok myt myneme eydhe holden, offt it darto kweme. Gy mogen ok vorware weten, dat dat verde part des gudis is hir nicht hanteret, alzo ik vornomen hebbe, dat etliche lude meynen to Revele unde anderswor. Ok dorffte man it nicht so strenge holden myt eydhen unde anderen dingen myt dissen skamelen luden, de hir in der stat wanen. Nw alle, de des willen hebben, mogen ere godere voren to Darpite, so to Pleskow, unde so kwmpt it vort to Nowerden. Etlike meynen ok, dat it my leff is, dat it sus ovele steyt tusken deme erwerdigen meyster unde gemeynen hensesteden unde den Russen. Got geve, dat ik dar makt to hadde, alzo myn wille is, so solde wol alle man hir seen edder horen, wat ik darto don wolde. Ik schreff ok den Russen nw in deme vorleden herweste to wort van worde, alzo gy vynden in disser innegelekten schrifft, darup dat ik it gerne gut gesen hadde. Hirmede syt Gode bevolen deme almechtigen. Geschreven up Wyborgh des dingisdages negest na palmen swnnedage 44° etc. Ik Karlle Knutsson ritthern, marschalk in Sweden unde hovetman up Wyborgh etc. Adress: Den ersamen borgermesters unde ratmannes der stat Revele kome disse breffen.